

Tomáš s kamarátom Martinom Tvrdým, ktorý ho do SuperStar prihlásil. FOTO SME - JÁN KROŠLÁK
Donedávna bol nevýrazný, bežný typ. Chlapec zo Žiliny, akých sú po uliciach miest stovky. Zo skromného tuctového chalana urobila spevácka megašou Slovensko hľadá SuperStar a mediálna mašinéria hviezdu a sexidol tínedžeriek.
Dievčatá po ňom šalejú, píšu mu stovky zamilovaných esemesiek, telefonátov, dali mu niekoľko ponúk na svadbu, kurz jeho podpisov stále stúpa a neobíde ho ani nahrávanie vlastného cédečka.
Nejedna slovenská popová stálica mu môže úspech len závidieť. A to, že v predposlednom kole SuperStar vypadol, že v swingovom kole totálne prepadol? Pre stovky dievčat je stále naj, naj, naj. Jednoducho Tošo, Tomáš Bezdeda SuperStar.
Beletrizovaný životopis
Tomáš Bezdeda vychádza v pondelok na chvíľu z maturitnej triedy a vyzerá ako vždy. Úsmev a výraz chlapca pred prvým prijímaním. Azda len oblek a prítomnosť profesoriek pripomína, že píše maturitnú písomku zo slovenčiny.
Na prvý pohľad sa zdá, že je to pre neho rovnaká epizóda v živote ako SuperStar. Aj na školskej chodbe sa obzerá okolo seba presne takisto, zdanlivo nechápavo, ako pri niekoľkominútových skandovaných potleskoch.
"Pohoda. Vybral som si sloh, beletrizovaný životopis," prehodí bez nervozity maturant na Strednej poľnohospodárskej škole v Žiline. Má o čom písať, za posledné týždne toho prežil dosť. Na otázku, či väčšiu časť životopisu zabrala SuperStar, najprv prikývne a potom sa pousmeje.
Utorňajšia písomná práca z angličtiny už na takú pohodu nevyzerá. "Angličtina bude ťažšia, ale niečo som sa pocvičil aj pri anglických textoch piesní v súťaži," dodáva málo presvedčivo, ale stále sa usmieva.
Stredná poľnohospodárska škola v Žiline je ako každá iná, až na to, že vo vestibule namiesto iného slávneho rodáka visí podpísaný plagát Tomáša Bezdedu, ktorý venoval škole. Profesorky sú na neho hrdé a neskrývajú obdiv. "Niekto má vyvesený obraz prezidenta, my máme Tomáša Bezdedu," hovoria.
Tošo má skrátka v škole úspech a zatiaľ preto ani veľa robiť nemusí. Veď koľkým stredoškolákom príde osobne k pravdepodobne úspešnej maturitnej písomke zablahoželať triedna profesorka? Tomášovi áno!
Imidž nie je nanič!
Do súťaže ho prihlásil kamarát. Postup do finálovej desiatky prekvapil aj samého Toša a prekvapeným zostal až do vypadnutia. Nikdy nič vedome nerobil preto, aby sa stal hviezdou - a aj tak sa ňou nakoniec stal.
Uvažovať nad tým, dokedy jeho popularita vydrží, nie je momentálne podstatné. No kde sa vzala?
Bezpochyby sa na nej maximálne podieľala náhla zmena imidžu, pravdepodobne najväčšia medzi všetkými superstarmi. Vizážisti ho ostrihali, upravili mu účes, zmenili oblečenie a na pódium sa postavil nový človek. Z nevýrazného človeka milióna sa doslova cez noc stal obdivovaný Tošo.
Dnes sa už nikto nezaoberá tým, že sa Tomáš Bezdeda vlastne vôbec nezmenil.
"Bol som taký, ako teraz. Chodil som do školy a domov, hral som na gitaru a na klavír a pomáhal som rodičom. Možno som si menej veril ako teraz a viac som sa hanbil pred kamerami," uvažuje Tomáš nad rýchlou slávou, a uznáva, že s nejakou garážovou skupinou by sa do televízie a rádií prepracúval roky a možno by skončil pesničkou na stužkovej.
"Dostali sme sa rýchlo na povrch, ale bude ťažké udržať dobrú muziku. Musím pre to urobiť všetko, hlavné je, že ma to baví. Je to možnosť, treba ju chytiť a nenechať ju ujsť. Tá možnosť je SuperStar," hovorí.
Bezdeda a bez baby
Dobrá správa pre Slovensko: Tomáš Bezdeda stále nemá babu. Horšia: vyzerá to tak, že ju zatiaľ ani veľmi nehľadá. Ak niektorým fanúšičkám teraz stúpol tlak a obávajú sa, že čo ak je... Nie, nie je teplý. Povedal to.
Trochu optimizmu a uspokojenia môže -nástkam, ale aj -dsiatkam všetkých krvných skupín priniesť správa, že Tošo nemá babu preto, lebo má teraz toho trochu veľa.
Tak schválne. Maturitné písomky zo slovenčiny, z angličtiny, SuperStar, učiteľka spevu, gitara, klavír... Je pravda, že zo šou vypadol, ale teraz mu pribudne koncertné turné, nahrávanie vlastného cédečka prvého, druhého..., možno herecká rola v rodinnom seriáli (to vážne).
Ďalšia dobrá správa pre fans: Tošo má 15-ročného brata Mateja a hovorí o ňom, že je tiež tichý. Horšia: Matej má asi frajerku, ale Tomáš to nevie isto.
Romantický a tichý chlapec Tomáš Bezdeda pred SuperStar ani netušil, ako sa mu zmení okrem imidžu aj život. Dievčatá ho čakávajú pred domom, niektoré chcú podpis, niektoré pusu a tie odvážnejšie aj niečo viac. Pred tými sa Tomáš skrýva, alebo sa im prinajmenšom snaží vyhnúť.
"Chodili mi stovky rôznych esemesiek, napríklad aj také, že chcem ťa pretiahnuť a podobne. Musel som si meniť čísla telefónov, mal som ich už asi päť. Popularita je celkom príjemná, ale keď som bol chorý a telefón stále vyzváňal, išlo mi to poriadne na nervy," posťažoval si superstar - ale o fanúšičkách hovorí stále v dobrom.
Láska mu však zatiaľ nehrozí. Hovorí, že stále hľadá. Mal pred tromi rokmi nejaké krátke lásky, ale teraz nemá na to čas. Sľúbili sme mu, že nové telefónne číslo nezverejníme, tak dáme aspoň recept, s. r. o., na úspech.
Tošo hľadá v prvom rade normálnu babu. Ak neviete, aká to je, nevadí, zatiaľ musí stačiť, že ju potrebuje poznať dlhšie. Pozor, ponuky na rýchly sex bez lásky nemajú úspech. "Nie som taký typ a nikdy som to nerobil," hovorí úplne vážne.
Rekapitulácia
Tomáš Bezdeda je skutočne príjemný mladý muž, ktorý už niečo málo dokázal. Aj preto si možno množstvo ľudí kladie otázku, či nie je Tomášovo hanblivé chlapčenské vystupovanie pred kamerami tiež len produktom imidžmejkrov zo SuperStar. Keď dokázali urobiť z neho top, prečo nie aj toto?
Ťažko povedať, či sa Tomáš Bezdeda presadí v tvrdom svete šoubiznisu a karaoke nebude jeho posledným úspechom. Je takmer nemožné predpokladať, či neskončí ako jeden z mnohých, ale tomu čo hovorí a ako vystupuje, sa dá uveriť. Live je to skutočne rozpačitý, ale nie naivný, Tomáš Bezdeda, ktorý hľadá SuperStar.